PARLAMENTUL ROMÂNIEI

CAMERA DEPUTAŢILOR

	Comisia  pentru  cultură, arte, mijloace de informare în masă


RAPORT 
asupra Propunerii legislative pentru completarea Legii nr. 303 din 3 decembrie 2008 privind aprobarea Ordonanţei de urgenţă a Guvernului nr. 7/2008 pentru modificarea şi completarea Ordonanţei Guvernului nr. 39/2005 privind cinematografia 


 Propunerea legislativă pentru completarea Legii nr. 303 din 3 decembrie 2008 privind aprobarea Ordonanţei de urgenţă a Guvernului nr. 7/2008 pentru modificarea şi completarea Ordonanţei Guvernului nr. 39/2005 privind cinematografia a fost transmisă Comisiei pentru cultură, arte, mijloace de informare în masă, cu adresa nr.  P. l. - x  831 din 29 noiembrie 2010 şi înregistrată la Comisie cu nr. 30/571/ 06.12.2010.

Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru administraţie publică, amenajarea teritoriului şi echilibru ecologic şi Comisiei juridice, de disciplină şi imunităţi. Comisia pentru administraţie publică, amenajarea teritoriului şi echilibru ecologic a avizat negativ propunerea legislativă iar Comisia juridică, de disciplină şi imunităţi a dat un aviz favorabil.

Membrii Comisei au analizat iniţiativa legislativă, ţinând cont de avizul favorabil al Consiliului Legislativ nr. 690/3.06.2010 precum şi de Punctul de vedere al Guvernului, transmis cu nr. 2059 din 09.08.2010 care nu susţine adoptarea propunerii legislative.

Potrivit prevederilor art. 73 din Constituţia României, republicată, propunerea legislativă  face parte din categoria legilor ordinare. 


Propunerea legislativă a fost respinsă de Senat în şedinţa din 24 noiembrie 2010, în calitate de primă Cameră sesizată.

Iniţiativa legislativă a fost dezbătută în şedinţele Comisiei din data de 7 decembrie 2010 şi  din data de 14 septembrie 2011. 


În conformitate cu prevederile art.54 şi art.55 din Regulamentul Camerei Deputaţilor, republicat, la lucrările Comisiei a participat în calitate de invitat domnul Vasile Timiş secretar de stat în Ministerul Culturii şi Patrimoniului Naţional.

 Propunerea legislativă are ca obiect de reglementare completarea art. II din Legea nr. 303/2006 în scopul transformării sălilor şi a grădinilor de spectacol cinematografic, aflate în patrimoniul Regiei Autonome de Distribuţie şi Exploatare a Filmelor, în centre culturale. 

La lucrările Comisiei au fost prezenţi 17 deputaţi din totalul de 20 membri ai Comisiei.

Raportul Comisiei a fost adoptat cu majoritatea voturilor celor prezenţi în sală în momentul votului (11 voturi pentru respingere şi un vot împotriva respingerii).

În conformitate cu art. 75 alin.(1) şi (3) din Constituţia României, republicată şi art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

În urma dezbaterii, Comisia pentru cultură, arte, mijloace de informare în masă propune respingerea Propunerii legislative pentru completarea Legii nr. 303 din 3 decembrie 2008 privind aprobarea Ordonanţei de urgenţă a Guvernului nr. 7/2008 pentru modificarea şi completarea Ordonanţei Guvernului nr. 39/2005 privind cinematografia.

Motivarea respingerii se întemeiază pe următoarele considerente: 
 - Orice intervenţie legislativă asupra art. II din Legea nr. 303/2008 trebuie să ţină cont de efectele juridice ale Deciziei Curţii Constituţionale nr. 269/2010 referitoare la excepţia de neconstituţionalitate a prevederilor art. II pct. 1, 2, 5, 9, 11 şi 12 din Legea nr. 328/2006 pentru aprobarea Ordonanţei Guvernului nr. 39/2005 privind cinematografia, precum şi pentru modificarea Legii nr. 328/2006 pentru aprobarea Ordonanţei Guvernului nr. 39/2005 privind cinematografia.
 -  Pentru a asigura eficienţa juridică a textului de lege, ar fi trebuit identificate în mod clar sălile şi grădinile de cinematograf susceptibile de a fi transformate în centre cultural şi, nu în ultimul rând, considerăm că ar fi fost necesară şi clarificarea sintagmei „centre culturale”, aceasta nefiind consacrată normativ. 
· În urma modificărilor de ordin legislativ survenite la sfârşitul anului 2008, ce au favorizat preluarea unor săli şi grădini de spectacol cinematografic de către autorităţile locale, s-a constatat că din cele peste 100 de cinematografe preluate de acestea, numai una mai funcţionează, restul primind alte destinaţii sau fiind subiectul unor litigii.


În prezent, Ministerul Culturii şi Patrimoniului Naţional în colaborare cu Regia Autonomă de Distribuţie şi Exploatare a Filmelor a promovat o ordonanţă ce are în vedere crearea cadrului juridic pentru reabilitarea unui număr de cinematografe şi înfiinţarea unor cinematografe în localităţile unde numai există nici o sala  destinată acestui tip de spectacol.

